钦定古今图书集成/明伦汇编/氏族典/第107卷 > 《廖用贤尚友录》 > 梅陶
## 钦定古今图书集成/明伦汇编/氏族典/第107卷 > 《廖用贤尚友录》 > 梅陶

按《晋书祖逖传》：“逖兄纳有名理，尝问梅陶曰：‘君乡里
立月旦评何如’？陶曰：‘善褒恶贬，则佳法也’。”纳曰：“未益。”
时王隐在坐，因曰：“‘《尚书》称‘三载考绩，三考黜陟幽明’，
何得一月便行褒贬’？陶曰：‘此官法也。月旦，私法也’。隐
曰：‘《易》称：‘积善之家必有馀庆，积不善之家必有馀殃’。
称家者，岂不是官？必须积久，善恶乃著，公私何异？古
人有言：‘贞良而亡，先人之殃；酷烈而存，先人之勋。累
世乃著，岂但一月。若必月旦，则颜回食埃，不免贪污；
盗跖引少，则为清廉；朝种暮获，善恶未定矣’’。”时梅陶
及锺雅数说馀事，纳辄困之，因曰：“君汝颍之士利如
锥，我幽冀之士，钝如槌，持我钝槌，捶君利锥，皆当摧
矣。”陶、雅并称：“有神锥，不可得槌。”纳曰：“假有神锥，必有
神槌。”雅无以对。